Hønefoss-keeper har spilt uten arbeidstillatelse
- Vi har nettopp blitt kjent med dette, og det har vært noen hektiske dager, for å si det slik, sier daglig leder Per Christian Balke til VG Nett.- Vi fikk akkurat vite at den nye søknaden om tillatelser er invilget. Jeg har snakket med Clark, og det var en hoppende glad amerikaner som mottok beskjeden, smiler Balke. Hønefoss risikerer uansett straff for månedene Clark har spilt uten å ha papirene i orden i år. At Clarks arbeidstillatelse ikke var i orden, ble oppdaget nærmest ved en tilfeldighet da amerikaneren nylig skulle hjem til USA.Steve Clark har storspilt for Hønefoss denne sesongen. Ifølge VGs «superbørs» har Hønefoss-keeperen en redningsprosent på hele 86,15. Det er klart best i eliteserien. Han er også beste Hønefoss-spiller på VG-børsen med 5,25 poeng i snitt. Clarke er ikke med når Hønefoss møter Mjøndalen i cupen i dag. - Da vi fikk beskjed om dette, måtte vi bare kaste oss rundt. Det har skjedd en glipp hos oss, rett og slett. Det er tydelig at vi må få bedre interne rutiner for dette. Nå må vi først få ryddet opp i dette, og innrømme at vi har gjort en feil. Vi har ikke noe å skjule i denne saken, sier Balke.- Vi ser på saken nå. Først må jeg sette meg inn i saken. Det jeg har hørt er at Hønefoss har en spiller som ikke lenger har arbeids- og oppholdstillatelse, sierer Stein Pedersen, fagansvarlig for overganger og forsikring i Norges Fotballforbund.Pedersen sier til VG Nett at han ble kjent med saken først denne uken. - Her må jeg si at det er en sak jeg må sett meg inn i. Jeg har ikke oversikt over det her og nå. Jeg har vært på ferie og er først på jobben i dag. Jeg har fått denne saken opp i fanget, sier han. - Kan det bli snakk om poengstraff hvis han har spilt uten arbeids- og oppholdstillatelse? - Det jeg kan si er at det er opp til vår påtalenemnd å se på saken og fremme den for doms- og sanksjonsutvalget, som vil vurdere reaksjoner. Vi har hatt massevis av saker der spillere ikke er spilleberettiget av forskjellige årsaker. Det har vært alt fra irettesettelser og bøter, til trekk av poeng, sier Pedersen. Han forteller videre at man naturligvis må ha lovlig opphold for å være spilleberetting. - Sjekker dere alltid at spillerne har lovlig arbeids- og oppholdstillatelse? - Når de kommer inn første gang, så krever man det ja. - Det ble også gjort i denne saken? - Ja, men tillatelsen er av forskjellig varighet. Spilleren må selv søke om fornyelse, sier Pedersen, som regner med at Hønefoss får en reaksjon. - Ja, det vil jeg tro. Men dette er det uavhengige organer hos oss som behandler, sier han. I 2009 måtte NFF behandle en sak av samme karakter. Den gjaldt daværende Fredrikstad-spiller Kasey Wehrman,som hadde spilt uten oppholds- og arbeidstillatelse i to sesonger. Utvalget som så på mulige sanksjoner i saken den gangen, var sterkt i tvil om poengtrekk ville være naturlig, men falt til slutt ned på å bøtelegge klubben med 150.000 kroner.
Hønefoss-spiller Steve Clark (26) har spilt uten arbeids- og oppholdstillatelse i eliteserien siden 1. januar. Nå risikerer klubben poengstraff.